Zagreb, 5. travnja 2019.g.

**Z A P I S N I K**

sa **45. sjednice** Povjerenstva za odlučivanje o sukobu interesa održane dana 4. travnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 44. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Tončica Božić predlaže da se na današnjoj sjednici ne raspravlja o 20. toč. dnevnog reda u predmetu M-50/19, na zahtjev dužnosnika Roberta Doke jer predmet nije spreman za raspravljanje. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-106/18, dužnosnik KARLO STARČEVIĆ, gradonačelnik Grada Gospića** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je istekao 20. listopada 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost gradonačelnika Grada Gospića. Dužnosnik se očitovao na odluku o pokretanju postupka. Izvjestiteljica u bitnom iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se donese odlukakojom se utvrđuje da je dužnosnik počinio povredu članka 10. ZSSI-a, u vezi članka 8. i 9. ZSSI-a te da mu se izrekne sankcija u ukupnom iznosu od 2.000,00 kn, koja će se izvršiti u jednom mjesečnom obroku te da se pozove dužnosnik da podnese ispravno i potpuno ispunjeni obrazac izvješća o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **P-302/17, dužnosnik DALIBOR PAUS, općinski načelnik Općine Barban,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede načela djelovanja propisanih člankom 5. stavkom 1. ZSSI-a, jer je u obnašanju navedene dužnosti donio Odluku o dodjeli financijskih sredstava udrugama iz proračuna Općine Barban u 2018.g. od 20. ožujka 2018.g., te potpisao Ugovor o dodjeli sredstava od 5. travnja 2018.g. kojom je udruzi Društvo „Trka na prstenac“, u kojoj obavlja funkciju predsjednika, dodijelio iznos od 45.000,00 kn te dao suglasnost za korištenje javne površine na području Općine za potrebe održavanja 42. Trke na prstenac Barban dana 9. kolovoza 2017.g, čime je mogao narušiti vlastitu vjerodostojnost i nepristranost. Dužnosnik se na navedenu odluku očitovao. Izvjestitelj u bitnom iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestitelj predlaže da se donese odluka kojom se utvrđuje daje dužnosnik, izdavanjem suglasnosti kojom je udruga Društvo „Trka na prstenac“, u kojoj dužnosnik obavlja funkciju predsjednika, za potrebe odvijanja 42. Trke na prstenac stekla pravo korištenja javne površine na području Općine Barban bez naknade i uz mogućnost ustupanja iste trećim osobama, narušio vlastitu vjerodostojnost i nepristranost, iz čega proizlazi povreda načela djelovanja propisanih člankom 5. stavkom 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **P-310/18, dužnosnik ZDENKO ŠILJAK, općinski načelnik Općine Žumberak,** iznosi predmet i navodi da je Povjerenstvo pokrenulo postupak protiv dužnosnika, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja OBRTOM ZA POLJOPRIVREDU I UGOSTITELJSTVO ŽUMBERAK, SOŠICE, SOŠICE 17D, kao poslovnim subjektom u vlasništvu dužnosnika. Dužnosnik se na navedenu odluku očitovao. Izvjestiteljica iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a te da mu se za utvrđenu povredu izrekne sankcija opomena.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-319/18, dužnosnik MATE JERKOVIĆ, zamjenik općinskog načelnika Općine Runovići** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova člana uprave trgovačkog društva JERKOVIĆ-PROMET d.o.o. Postupak je pokrenut i zbog moguće povrede članka 16. stavka 1. ZSSI-a, koja proizlazi iz propusta da na drugu osobu prenese upravljačka prava na temelju udjela u kapitalu trgovačkog društva JERKOVIĆ-PROMET d.o.o., u kojem dužnosnik ima više od 0,5% udjela u vlasništvu, te zbog moguće povrede članka 17. stavka 1. ZSSI-a koja proizlazi iz stupanja u poslovni odnos Općine Runovići u kojoj dužnosnik obnaša javnu dužnost i trgovačkog društva JERKOVIĆ-PROMET d.o.o., u kojem dužnosnik ima više od 0,5% udjela u vlasništvu. Dužnosnik je dostavio pisano očitovanje. Izvjestiteljica u bitnom iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. ZSSI-a i čl. 16. st. 1. ZSSI-a te je utvrđena povreda čl. 17.st. 1. ZSSI-a Predlaže za utvrđene povrede izricanje sankcije u ukupnom iznosu od 5.000,00 kn, koja će se izvršiti u 10 jednakih uzastopnih mjesečna obroka. Izvjestiteljca predlaže da se dužnosnika pozove da razriješi navedene sporne situacije te predlaže dostavljanje predmeta nadležnom državnom odvjetništvu na daljnje postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-390/18, dužnosnik JOSIP ŠPOLJAR, zamjenik općinskog načelnika Općine Krašić,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva T.B.S. – TVORNICA BETONSKIH STUPOVA d.o.o. Dužnosnik se očitovao na navedenu odluku. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a i da mu se za utvrđenu povredu izrekne sankcija u ukupnom iznosu od 3.000,00 kuna, koja će se izvršiti u 12 jednakih uzastopnih mjesečnih obroka te da se dužnosnik uputi da bez odgode razriješi situaciju povrede odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

**Utvrđuje se da je dužnosnik Krunoslav Lukačić pristupio sjednici.**

Članica Povjerenstva Aleksandra Jozić-Ileković kao izvjestiteljica u predmetu **P-392/18, dužnosnik KRUNOSLAV LUKAČIĆ, zamjenik općinskog načelnika Općine Sračinec** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije direktora trgovačkog društva AZRA d.o.o. u razdoblju od 15. lipnja 2015. do 17. svibnja 2018. Dužnosnik je na navedenu odluku dostavio pisano očitovanje. Izvjestiteljica iznosi očitovanje dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Predsjednica daje riječ dužnosniku koji tom prilikom u bitnom ponavlja navode iz očitovanja da niti na koji način ne osporava činjenična utvrđenja iz odluke o pokretanju postupka te da je istina da je od 15. lipnja 2015. do 17. svibnja 2018., istovremeno obnašao dužnost zamjenika općinskog načelnika Općine Sračinec i direktora trgovačkog društva AZRA d.o.o. Ukazuje da nije imao nikada namjeru prikrivanja nikakvih činjenica s obzirom da je okolnost istovremenog obavljanja navedene funkcije uredno i potpuno prikazao u podnesenom izvješću o imovinskom stanju. Dužnosnik navodi da nije bio upoznat sa činjenicom da je bio u povredi ZSSI te da obnašajući ove dvije funkcije nikada nije došao u sukob interesa koji bi bio stvaran te da nikada nije donosio niti u jednoj od navedenih pravnih osoba odluke koje bi se direktno „ticale“ druge, a niti im i na koji način pogodovao. Moli da se navedene okolnosti, kao i činjenica da da je dužnost zamjenika općinskog načelnika obnašao volonterski uzmu u obzir te da se sankcija ne izrekne ili da se izrekne najblaža sankcija.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. ZSSI-a te da mu se za utvrđenu povredu izrekne sankcija u iznosu od 3.000,00 kuna koja će se izvršiti u 6 jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Utvrđuje se da je dužnosnik Krunoslav Lukačić napustio sjednicu.**

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-49/18, dužnosnik BRANKO KUTIJA, gradonačelnik Grada Benkovca do 30. svibnja 2017.g.** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 20. stavka 1. ZSSI-a, koja proizlazi iz stupanja u radni odnos u Županijskoj upravi za ceste Zadarske županije prije proteka roka od godine dana od dana prestanka obnašanja navedene dužnosti, a bez prethodne suglasnosti Povjerenstva, iako je Grad Benkovac za vrijeme mandata dužnosnika stupao u poslovne odnose sa Županijskom upravom za ceste Zadarske županije. Na odluku o pokretanju postupka dužnosnik je po svom opunomoćeniku u Zakonom propisanom roku dostavio pisano očitovanje. Izvjestiteljica iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 20. stavka 1. ZSSI-a te da se na temelju članka 20. stavka 5. ZSSI-a o navedenoj povredi obavijestiti nadležno državno odvjetništvo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-310/16, dužnosnik DRAGO PRAHIN, gradonačelnik Grada Sveta Nedelja do 8. lipnja 2017.g.** iznosi predmet i navodi da je protiv dužnosnika pokrenut postupak zbog moguće povrede članka 7. točke c). ZSSI-a, zlouporabe posebnih prava koja proizlaze iz obnašanja dužnosti gradonačelnika Grada Sveta Nedelja i donošenja Odluke klasa: 0230/15-01/01, ur.broj: 238-12-01/1-15-469 od 9. studenog 2015.g., kojom se učenicima srednjih škola i studentima koji su podnijeli prijavu na Natječaj za dodjelu stipendija, a nisu uspjeli ostvariti pravo na istu, dodjeljuje potpora za školovanje za školsku/akademsku godinu 2015./2016. i to na teret Programa 1027, Potpore i pomoći pojedincima i obiteljima, proračunske Aktivnosti A100001, Pomoći u novcu, s time da se među korisnicima dodijeljene potpore nalazi i unuka dužnosnika. Dužnosnik je na navedenu odluku dostavio pisano očitovanje. Izvjestiteljica u bitnom iznosi očitovanje dužnosnika. U postupku je izvršen uvid u svu relevantnu dokumentaciju

Izvjestiteljica predlaže da se donese odluka kojom se utvrđuje da je dužnosnik počinio povredu članka 7. točke c). ZSSI-a te da mu se za utvrđenu povredu ne izrekne sankcija jer je od prestanka mandata dužnosnika proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-333/18, dužnosnik ŽELJKO KOLAR, župan Krapinsko-zagorske županije,** iznosi predmet i navodi da su protiv dužnosnika podnesene prijave u kojima se navodi da je dužnosnik u sukobu interesa, obzirom da za vrijeme obnašanja dužnosti župana Krapinsko Zagorske Županije istovremeno obavlja i dužnost  člana Vijeća za vodne usluge za što prima naknadu od 5.000,00 kuna, a što je u suprotnosti s člankom 7. ZSSI-a. Nadalje se navodi da je na prijedlog Vlade Republike Hrvatske, Hrvatski sabor Odlukom od 6. veljače 2015.g. imenovao 9 članova Vijeća za vodne usluge u drugom mandatu na razdoblje od 5 godina koje čine Elizabeta Kos, predsjednica, Vladimir Šimić, potpredsjednik te Irena Miličević, Željko Kolar, Nikolina Ptiček, Sanja Polić, Milka Kosanović, Damir Cimer i Mario Milinković, članovi te se napominje da je navedena Odluka objavljena u „Narodnim novinama“ broj 17/15. U prijavi se iznosi da Krapinsko-zagorska županija sudjeluje u donošenju pravila kojima se obvezuju stanovnici navedene županije na postupanje u pogledu reguliranja svojih prava na rješavanje priključka na vodovodnu i kanalizacijsku mrežu, a što je također i u nadležnosti Vijeća za vodne usluge, čime nedvojbeno postoji mogućnost utjecanja na donošenja pojedinih odluka u obavljanju funkcije člana Vijeća za vodne usluge odnosno obnašanja dužnosti župana čelnik Krapinsko-zagorske Županije. Predlaže se pokretanje postupka protiv dužnosnika zbog mogućeg sukoba interesa koji proizlazi iz istovremenog obnašanja nespojive funkcije župana i člana Vijeća za vodne usluge te istovremenog  primanje plaće i naknade za obnašanje dvije navedene dužnosti. U postupku je izvršen uvid u svu relevantnu dokumentaciju.

Izvjestitelj predlaže da se donese odluka o nepokretanju postupka obzirom da obavljanje funkcije člana Vijeća za vodne usluge istodobno s obnašanjem navedene dužnosti župana Krapinsko-zagorske županije predstavlja dopuštenu iznimku iz Zakona o lokalnim izborima, što je mjerodavno tumačiti ovlašteno Ministarstvo uprave, i time ne upućuje na povredu članka 13. stavka 1. ZSSI-a te ne proizlazi niti moguća povreda članka 12. ZSSI-a, jer nije utvrđeno da dužnosnik prima naknadu za rad u Vijeću za vodne usluge.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-170/18, dužnosnik MIŠO KRSTIČEVIĆ, gradonačelnik Grada Ploča,** iznosi predmet i navodi da je protiv dužnosnika podnesena prijava u kojoj se u bitnom navodi da je osoba, koja je od gradonačelnika Grada Ploča, postavljena za savjetnika, usmeno dogovorila s trgovačkim društvom Jadransirovina d.o.o. u vlasništvu svog brata da ukloni azbestne ploče s hangara u bivšoj tehničkoj radionici. Navodi da za navedeni posao nije proveden postupak javne nabave, a da je za isto sam gradonačelnik znao. Nadalje, predlaže Povjerenstvu ispitati prodaju gradskog zemljišta trgovačkom društvu Jadransirovina d.o.o., upućujući opet na Ivu Karamatića. U postupku je izvršen uvid u svu relevantnu dokumentaciju i očitovanje Grada Ploča.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, kao niti povredu načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-224/18, dužnosnik NIKOLA IVANIŠ, zamjenik gradonačelnika Grada Rijeke,** iznosi predmet i navodi da je protiv dužnosnika podnijeta prijava u kojoj se navodi da je dužnosnik zajedno s županijskim vijećnikom Primorsko-goranske županije bio na utakmici u Rusiji u Kalinjingradu. U prilogu prijave dostavljena je fotografija na kojoj se vide dvije osobe na nogometnoj utakmici, s komentarima. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o nepokretanju postupka s obzirom da povodom navoda iz prijave nisu utvrđene okolnosti koje bi ukazivale na moguću povredu odredbi ZSSI-a počinjenu od strane prijavljenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-309/18, dužnosnik IVICA MALNAR, zamjenik gradonačelnika Grada Kutjeva,** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. ZSSI-a jer je dužnosnik vlasnik obrta PPU Malnar, Bektež, a u registru nije navedeno da obrt vodi putem poslovođe. U postupku se prilikom prikupljanja dokumentacije došlo do saznanja o poslovnom odnosu između Grada Kutjeva i obrta u vlasništvu dužnosnika.

Izvjestiteljica predlaže da se donese odluka o pokretanju postupka zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Grada Kutjeva, u kojem dužnosnik obnaša javnu dužnost, i obrta POLJOPRIVREDNA PROIZVODNJA I USLUGE "MALNAR" u vlasništvu dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **P-368/18, dužnosnik MARIO TOMAŠEK, općinski načelnik Općine Domašinec,** iznosi predmet i navodi da je dužnosnik Povjerenstvu podnio izvješće o imovinskom stanju povodom stupanja na dužnost u kojem je u dijelu izvješća „Poslovni udjeli, dionice i vrijednosni papiri u poslovnim subjektima“ naveo da nije vlasnik poslovnih udjela ili dionica, ali je naveo da je vozač, poslovođa i direktor tog poslovnog subjekta. U postupku je izvršen uvid u sve relevantne podatke.

Izvjestitelj predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva trgovačkog društva Kabel-Mont d.o.o. za vrijeme obnašanja navedene dužnosti u razdoblju od 29. svibnja 2017.g. do 12. rujna 2017.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Član Povjerenstva Davorin Ivanjek kao izvjestitelj u predmetu **P-353/18, dužnosnik ANTE KRIŠTIĆ, općinski načelnik Općine Viškovci,** iznosi predmet i navodi da je dužnosnik Povjerenstvu podnio izvješće o imovinskom stanju povodom ponovnog izbora na dužnost općinskog načelnika Općine Viškovci u kojem je naveo da je jedini imatelj udjela u vlasništvu trgovačkog društva Krištić d.o.o. te da nije izvršio prijenos upravljačkih prava koja proizlaze iz vlasništva nad istim udjelom. Dužnosnik niti u trenutku podnošenja izvješća niti kasnije nije dostavio Povjerenstvu ugovor ili drugi dokaz da je prenio upravljačka prava. U postupku je izvršen uvid u svu relevantnu dokumentaciju.

Izvjestitelj predlaže da se da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva trgovačkog društva Krištić d.o.o. te moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu nad poslovnim udjelom u tom trgovačkom društvu na povjerenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tončica Božić kao izvjestiteljica u predmetu **P-290/18, dužnosnik ROBERT MARČELJA, općinski načelnik Općine Jelenje,** iznosi predmet i navodi da je protiv dužnosnika podnesena prijava u kojoj se u bitnom upućuje na političku povezanost dužnosnika s određenom osobom i na poslovnu suradnju te podnositelj smatra da je dužnosnik svoj politički interes stavio iznad javnog, što je dovelo do pokretanja navedene dugoročne poslovne suradnje kojom je interesno pogodovao povezanoj osobi.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, a budući da iz prikupljenih podataka i dokumentacije ne proizlazi da je pokretanjem poslovne suradnje Općine Jelenje s trgovačkim društvom GEO-RAD d.o.o. došlo do moguće povrede odredaba ZSSI-a, niti načela obnašanja javnih dužnosti. Upućuje se dužnosnik da se prilikom budućih poslovnih odnosa u koje će stupati Općina Jelenje na temelju javnog prikupljanja ponuda javni pozivi upute više potencijalnih ponuditelja od kojih barem jedan neće biti iz redova općinskih vijećnika Općine Jelenje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-379/18, dužnosnik MIŠEL ŠĆUKA, općinski načelnik Općine Ravna Gora,** iznosi predmet i navodi da je protiv dužnosnika podnesena prijava u kojoj se navode nepravilnosti u iznajmljivanju nekretnina u vlasništvu Općine Ravna Gora. Tako se spominje prostor SPC-a iznajmljen za mljekomat, zatim prostor u zgradi ambulante za aparat toplih napitaka te prostor mrtvačnice koji se iznajmljuje lokalnom cvjećaru za spremanje aranžmana za dane mrtvih bez naknade. Izvjestiteljica uvodno napominje kako se navodi u vezi mljekomata u zgradi SPC-a ne mogu provjeriti, budući da nisu dovoljno određeni, a ne može se sa dovoljnom mjerom sigurnosti pretpostaviti na što se kratica SPC odnosi. Zaprimljena prijava je s druge strane anonimna pa se u tom dijelu ne može zatražiti dopuna prijave. Od Općine Ravna Gora zatraženo je očitovanje o okolnostima iznajmljivanja prostora u zgradi ambulante za aparat toplih napitaka te iznajmljivanje prostora mrtvačnice. Izvršen je uvid u svu relevantnu dokumentaciju.

Izvjestiteljica predlaže da se donese odluka o nepokretanju postupka s obzirom da navodi iz anonimne prijave niti podaci i dokumentacija pribavljena povodom iste, ne ukazuju na moguću povredu odredbi ZSSI-a počinjenu od strane prijavljenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-70/19, dužnosnik TOMISLAV DEREŠ, zamjenik općinskog načelnika Općine Nova Bukovica,** iznosi predmet i navodi da je dužnosnik podnio Izvješće o imovinskom stanju. Uvidom u dostavljeno Izvješće, utvrđeno je kako je dužnosnik pod rubrikom „Podaci o drugim poslovima dužnosnika tijekom obnašanja mandata“ naveo kako je od 21. ožujka 2018.g. do 21. prosinca 2018.g. zaposlen u obrtu TEMPUS obrt za usluge. Kao OIB za navedeni subjekt upisan je dužnosnikov OIB. U Izvatku iz Obrtnog registra nije vidljivo da je predmetni obrt imao imenovanog poslovođu.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom TEMPUS obrt za usluge u vlasništvu dužnosnika, u razdoblju od 21. ožujka 2018.g. do 8. siječnja 2019.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Predsjednica Povjerenstva kao izvjestiteljica u predmetu **P-350/17, dužnosnik FEDOR DORČIĆ, v.d. ravnatelja HZZO-a do 23. studenoga 2017.g. i dužnosnik MARIJAN KOVAČIĆ, pomoćnik ravnatelja HZZO-a,** iznosi predmet i navodi da je protiv dužnosnika podnesena prijava u kojoj se u bitnom navodi da zakup poslovnog prostora i nabava arhivskih polica nisu provedeni sukladno statutu HZZO-a te se pogodovalo privatnom trgovačkom društvu. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o nepokretanju postupka s obzirom da nije utvrđena interesna povezanost dužnosnika s navedenim trgovačkim društvom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-44/19 na zahtjev dužnosnika NENADA HORVATIĆA, općinskog načelnika Općine Ljubešćica,** iznosi predmet i navodi da je dužnosnik podnio zahtjev za mišljenjem u kojem navodi da u sportskoj udruzi Hrvatski nogometni savez obavlja funkciju predsjednika Komisije za sportsku infrastrukturu pri Izvršnom odboru te moli mišljenje Povjerenstva predstavlja li obavljanje navedene funkcije sportsku djelatnost. U prilogu zahtjeva za mišljenjem dužnosnik dostavlja Pravilnik o radu Izvršnog odbora KNS-a i njegovih tijela, kojim je definiran djelokrug predmetne Komisije.

Izvjestiteljica predlaže da se donese mišljenje da dužnosnik može profesionalno obnašati dužnost općinskog načelnika i istovremeno bez naknade obavljati funkciju predsjednika Komisije za sportsku infrastrukturu pri Izvršnom odboru Hrvatskog nogometnog saveza. Upućuje se dužnosnik da, po potrebi, mišljenje predstavlja li obavljanje funkcije predsjednika Komisije za sportsku infrastrukturu pri Izvršnom odboru Hrvatskog nogometnog saveza sportsku djelatnost, sukladno članku 18. stavku 3. Zakona o sportu zatraži od Središnjeg državnog ureda za šport.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

**Prelazi se na raspravljanje o 20. točci dnevnog reda.**

Predsjednica Povjerenstva kao izvjestiteljica u predmetu **M-51/19 na zahtjev dužnosnice MARICE RUKAVINA, zamjenice općinskog načelnika Općine Lovinac** iznosi predmet i navodi da je dužnosnica podnijela zahtjev za mišljenjem u kojem navodi da joj je suprug pripadnik plemena Masai te je šest godina živjela u Tanzaniji. S obzirom da od nevladinih udruga, vrtića i organizatora filmskih festivala dobiva ponude za održavanje prezentacija o plemenu Masai, dužnosnica od Povjerenstva traži mišljenje smije li održavati navedene prezentacije te primati naknadu za isto.

Izvjestiteljica predlaže da se donese mišljenje da dužnosnica može istovremeno uz profesionalno obnašanje dužnosti zamjenice općinskog načelnika Općine Lovinac održavati prezentacije o plemenu Masai te za isto primati naknadu s obzirom da navedeno predstavlja obavljanje edukacijske djelatnosti. Dužnosnica je obvezna u izvješću o imovinskom stanju prijaviti Povjerenstvu prihode stečene na temelju obavljanja poslova, istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 21. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**